《秦湖渔隐为袁桂芳赋》
元代·戴良

履运已成昔，名湖尚说秦。避时端有意，把钓可无人。

若士居姚水，遗风似舜民。地虽占越上，境实慕河滨。

已忝归渔业，何言托隐沦。月浮孤艇夜，雨著短蓑春。

泊渚多依藻，窥汀或傍筠。羽沈疑中饵，丝动讶拖鳞。

竭泽知难脱，殃池数已屯。竞多声失厉，得隽语忘嗔。

獭怨诛求尽，龙嫌荡漾频。腥风连巷陌，秽浪接沙尘。

水际呼儿急，墙头换酒新。讴歌便野习，嗜好任天真。

行媲清狂客，名传放逐臣。家临烟浦近，门对雪鸥驯。

钓渭心徒苦，兴周迹已陈。子陵辞汉日，贺老别唐辰。

事业今如是，栖迟固足珍。青云人既远，白首我还亲。

衰谢无知己，飘零偶问津。但期连郡邑，岂料结比邻。

东主方悬榻，西风且钓缗。扁舟如可具，同老此湖漘。

作者简介：（1317—1383）元明间浦江人，字叔能，号九灵山人，又号云林。通经、史百家暨医、卜、释、老之说。初习举子业，寻弃去，学古文于黄、柳贯、吴莱。学诗于余阙。元顺帝至正十八年，朱元璋取金华，召之讲经史。旋授学正。不久逃去。顺帝授以淮南江北等处儒学提举。后避地吴中，依张士诚。见士诚将败，挈家泛海，抵登、莱。欲行归扩廓军，道梗，侨寓昌乐。元亡，南还，变姓名，隐四明山。明太祖物色得之，召至京师，试以文，欲官之，以老疾固辞，忤旨。逾年自杀。良为诗风骨高秀，眷怀宗国，多磊落抑塞之音。有《九灵山房集》。